Domenie stade al è muart Adriano Degano, par sigûr une des personalitâts plui impuartantis de emigrazion furlane e soredut dal associazionisim de emigrazion, almancul dai agns Sessante incà.
Nassût a Paulêt tal 1920, par tancj agns al veve lavorât al Inps, prime a Udin e po, a tacâ dal 1961, a Rome.
Propit te capitâl dal stât talian al à esprimût ad in plen la sô grande personalitât tal mont dal associazionisim de emigrazion, che di chel al è stât un protagonist, in tiermins operatîfs e istituzionâi, fintremai ae sô muart.
Dispès si fevele dai furlans pal mont clamantju ambassadôrs dal Friûl. Par sigûr cheste definizion e jere juste par lui, pe sô grande capacitât di vê e di tignî relazions, ancje ai nivei istituzionâi plui alts.
In chest sens, Adriano Degano, par tancj agns president dal Fogolâr Furlan di Rome, al è stât un ambassadôr dal Friûl, di chel ‘in Friûl’ e di chel che al è ‘pal Mont’.
In particolâr al è stât l’ambassadôr dal Friûl di ca e di là dal Tevere.
O vin vût ocasion di cognossilu e di preseâ il so caratar, la sô culture e il so amôr pal Friûl.
Par chest, cun stime e cun rispiet pe sô persone, in chest moment ancje nô de associazion Lidrîs e Butui si sintìn dongje de sô famee, dai siei amîs e dal Fogolâr Furlan di Rome.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn